Ododo me 45: Ngolo Kulu Jordan
NEN! Luicrael gitye ka ngolo Kulu Jordan! Ento pii kono tye kwene? Pien i kare meno me mwaka, kot onongo cwer madwong tutwal, dok kulu onongo opong tutwal i nge dakika mo manok ma okato angec. Ento kombeddi pii ducu dong peke! Dok Luicrael dong gitye ka kato loka kun giwoto i wi ngom mutwo kit ma gungolo kwede Nam Makwar-ri! Pii ducu owoto kwene? Kong wanenu.
Ma kare dong oo pi Luicrael me ngolo Kulu Jordan, man aye gin ma Jehovah omiyo Yocwa otito bot lwak: ‘Lulam dog omyero gukwany canduk me gicikke ci guwot i nyimwa. Ka gin guketo tyen-gi i pii me Kulu Jordan, ci piine bigiko mol woko.’
Ci lulam dog gukwanyo canduk me gicikke, kun gitelo kwede nyim lwak. I kare ma guo i Jordan, lulam dog gudonyo gucung wa i pii. Pii onongo tut dok tye ka mol oyot. Ento tekki tyen-gi gudo pii, mol pa pii otugi jukke woko! Man tango! Ki tung ka ma pii a ki iye Jehovah oguro pii woko kacel. Pi meno, cutcut pii odoko pe i kulu!
Lulam dog ma gitye ka tingo canduk me gicikke-ni gucito wa i dye kulu mutwo-ni. Itwero nenogi i cal-li? Ka gin gucung kunnu, Luicrael ducu gungolo gukato loka Kulu Jordan kun giwoto i wi ngom mutwo!
I kare ma jo ducu dong gukato loka, Jehovah omiyo Yocwa owaco ki co 12 ma tego ni: ‘Wudony i dye Kulu ka ma lulam dog gucung iye ki canduk me gicikke-ni. Coku gweng 12, ci wuketgi ka ma wubibuto iye i dyewor-ni. Ci, i anyim, ka lutinowu bipenyo te lok me gweng magi, myero wutittigi ni pii ocung woko i kare ma canduk me gicikke pa Jehovah tye ka ngolo Jordan. Gweng magi bipoyo wiwu i kom tango-ni!’ Yocwa bene oketo gweng 12 ka ma lulam dog gucung iye i dye kulu-ni.
Me agikki Yocwa owaco ki lulam dog ma gitye ka tingo canduk me gicikke ni: ‘Wua woko ki i Jordan.’ Cutcut ma gukato, kulu dok ocako mol odoco.
Yocwa 3:1-17; 4:1-18.
Peny
- Tango ango ma Jehovah otimo wek Jo Icrael gungol nam me Kulu Jordan?
- Kit tic ango me niye ma jo Icrael omyero gutim wek gungol nam me Kulu Jordan?
- Pingo Jehovah owaco ki Yocwa me coko kidi ma dongo 12 ki i kulu?
- Ngo ma otimme cucut ma lulam dog gukatti woko ki i Jordan?
Peny mukene
- Kwan Yocwa 3:1-17.
Kit macalo onyuto kwede, ngo ma myero watim pi nongo kony ki mot pa Jehovah? (Yoc. 3:13, 15; Car. 3:5; Yak. 2:22, 26)
Nam me Kulu Jordan onongo tye nining i kare ma jo Icrael gungolo me cito i Lobo ma Giciko, dok man oyweko nying Jehovah nining? (Yoc. 3:15; 4:18; Jab. 66:5-7)
- Kwan Yocwa 4:1-18.
Kidi 12 ma gikwanyogi ki i kulu me Jordan ka giduro i Gilgal obedo pi yub ango? (Yoc. 4:4-7)
kon_Latn luo_Latn luo_Latn luo_Latn luo_Latn luo_Latn mri_Latn xho_Latn hat_Latn luo_Latn luo_Latn kmb_Latn kea_Latn kin_Latn twi_Latn luo_Latn luo_Latn twi_Latn luo_Latn